Document ID: 32007D0169

KOMISJONI OTSUS,
16. märts 2007,
Euroopa Parlamendi ja nõukogu direktiivi 2004/17/EÜ (millega kooskõlastatakse vee-, energeetika-, transpordi- ja postiteenuste sektoris tegutsevate ostjate hankemenetlused) artikli 30 lõike 1 kohaldamise kohta teatavate kulleri- ja pakiteenuste suhtes Taanis
(teatavaks tehtud numbri K(2007) 840 all)
(Ainult taanikeelne tekst on autentne)
(EMPs kohaldatav tekst)
(2007/169/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 31. märtsi 2004. aasta direktiivi 2004/17/EÜ, millega kooskõlastatakse vee-, energeetika-, transpordi- ja postiteenuste sektoris tegutsevate ostjate hankemenetlused, (1) eriti selle artikli 30 lõikeid 4 ja 6,
võttes arvesse Taani Kuningriigi 20. novembril 2006. aastal e-kirja teel esitatud taotlust ning lisateavet, mida komisjoni talitused soovisid 8. detsembri 2006. aasta e-kirjas ning mille Taani ametiasutused saatsid e-kirjaga 22. detsembril 2006. aastal,
võttes arvesse sõltumatu riikliku ametiasutuse Konkurrencestyrelsen (Taani konkurentsiamet) järeldust, mille alusel on tingimused direktiivi 2004/17/EÜ artikli 30 lõike 1 kohaldamiseks täidetud,
ning arvestades järgmist:
(1)
Direktiivi 2004/17/EÜ artiklis 30 on sätestatud, et direktiivis käsitletava tegevuse võimaldamiseks sõlmitud lepingute suhtes ei kohaldata kõnealust direktiivi, kui liikmesriigis, kus neid täidetakse, on see tegevus otseselt avatud konkurentsile turgudel, millele juurdepääs ei ole piiratud. Otsest avatust konkurentsile hinnatakse objektiivsete kriteeriumide põhjal, võttes arvesse asjaomase sektori erijooni. Juurdepääsu ei peeta piiravaks, kui liikmesriik on rakendanud vastavad ühenduse õigusaktid, mis avavad konkurentsile asjaomase sektori või osa sellest, ning kohaldab neid.
(2)
Kõnealused õigusaktid on loetletud direktiivi 2004/17/EÜ XI lisas, mis postiteenuste osas osutab Euroopa Parlamendi ja nõukogu 15. detsembri 1997. aasta direktiivile 97/67/EÜ ühenduse postiteenuste siseturu arengut ja teenuse kvaliteedi parandamist käsitlevate ühiseeskirjade kohta. (2)
(3)
Direktiivi 2004/17/EÜ artikli 62 punktis 2 on sätestatud, et kõnealuse direktiivi III jaotist ei kohaldata ideekonkursside suhtes, mis korraldatakse selliseks tegevuseks asjaomases liikmesriigis, mille puhul komisjoni otsusega on kehtestatud artikli 30 lõike 1 kohaldatavus või mille puhul seda peetakse kohaldatavaks artikli 30 lõike 4 teise või kolmanda lõigu või lõike 5 neljanda lõigu alusel.
(4)
Taani Kuningriigi esitatud taotluses käsitletakse teatavaid kulleri- ja pakiteenuseid Taanis. Täpsemalt võib käsitletavaid teenuseid kirjeldada kui riigisiseseid ja rahvusvahelisi ettevõtetevahelisi pakiteenuseid ning riigisiseseid ja rahvusvahelisi konteineris/kaubaalusel saadetiste teenuseid, samuti riigisiseseid ja rahvusvahelisi kulleri- ja kiirpostiteenuseid. Kooskõlas komisjoni varasemate otsustega (3) võib eespool nimetatud teenuseid eristada ja seepärast võib igaüks neist moodustada eraldi turu. Seega käsitletakse Taani taotluses kuut erinevat turgu. Vastavalt direktiivi 2004/17/EÜ artiklile 6 on logistikateenused, näiteks kulleri- ja kiirpostiteenused, direktiiviga hõlmatud sel määral, kuivõrd neid teenuseid pakub ettevõtja, kes pakub ka postiteenuseid artikli 6 lõike 2 punkti b tähenduses.
(5)
Direktiivi 2004/17/EÜ artikli 2 lõige 1 punkti b tähenduses riigi osalusega äriühinguna, kes tegutseb mitmel kõnealuse direktiivi artiklis 6 osutatud tegevusalal, on Post Danmark, kelle eest taotlus on esitatud, direktiivi 2004/17/EÜ kohaldamisel ostja. Olemasoleva teabe põhjal näib ta olevat ainus ostja, kes tegutseb käesolevas otsuses käsitletud turgudel, teised ettevõtjad on eraettevõtjad, kellel ei ole eri- ega ainuõigusi.
(6)
Need ning kõik muud käesolevas otsuses sisalduvad hinnangud on tehtud ainuüksi direktiivi 2004/17/EÜ eesmärke silmas pidades ega piira konkurentsieeskirjade kohaldamist.
(7)
Taani on direktiivi 97/67/EÜ rakendanud ja kohaldab seda. Sellest tulenevalt ja vastavalt artikli 30 lõike 3 esimesele lõigule tuleb juurdepääsu turule lugeda mittepiiratuks.
(8)
Otsest avatust konkurentsile tuleb hinnata eri näitajate põhjal, millest ükski ei ole iseenesest otsustav.
(9)
Üks arvessevõetav tunnussuurus on peamiste turul tegutsejate turuosa, teine on koondumise määr. Esitatud teabe põhjal varieerub Post Danmarki turuosa kõnealusel kuuel turul nii käibe kui saadetiste arvu poolest, moodustades nendest alla 1 % (4) kuni 35-40 %, (5) mis on nendel turgudel aset leidnud koondumise määra arvesse võttes vastuvõetav tase. Post Danmark on suurim üksikettevõtja üksnes kahel turul, riigisiseste pakiteenuste ning riigisiseste kulleri- ja kiirpostiteenuste turul. (6) Mõlemal osutatud turul on Post Danmarki kahe suurima konkurendi kombineeritud turuosa Post Danmarki omaga võrreldav või sellest suurem. (7) Turgudel, kus Post Danmarkil ei ole suurimat turuosa, on tema kahe suurima konkurendi liidetud turuosa mitmeid kordi suurem (8) kui Post Danmarki turuosa. Neid tegureid tuleb seetõttu pidada turu otsese konkurentsile avatuse näitajateks.
(10)
Eespool nimetatud näitajaid arvesse võttes võib direktiivi 2004/17/EÜ artikli 30 lõikes 1 sätestatud konkurentsile otsese avatuse tingimusi Taani kulleri- ja pakiteenuste osas, mida on täpsustatud põhjenduses 4, (9) lugeda täidetuks. Nagu on märgitud eespool 7. põhjenduses, võib tegevusalale vaba juurdepääsu tingimust lugeda täidetuks. Sellest tulenevalt ei kohaldata direktiivi 2004/17/EÜ juhul, kui ostjad sõlmivad lepinguid, mille eesmärk on võimaldada käesoleva taotlusega hõlmatud paki- ja kulleriteenuste pakkumist Taanis, ega ka juhul, kui nad korraldavad seal nende teenuste pakkumiseks ideekonkursi.
(11)
Käesolev otsus põhineb Taani Kuningriigi esitatud teabest nähtunud õiguslikul ja tegelikul situatsioonil novembris ja detsembris 2006. Otsuse võib läbi vaadata, kui olulised muutused tegelikus või õiguslikus situatsioonis põhjustavad olukorra, kus direktiivi 2004/17/EÜ artikli 30 lõike 1 kohaldamise tingimused ei ole enam täidetud.
(12)
Käesoleva otsusega ettenähtud meetmed on kooskõlas riigihangete nõuandekomitee arvamusega,
ON VASTU VÕTNUD KÄESOLEVA OTSUSE:
Artikkel 1
Direktiivi 2004/17/EÜ ei kohaldata lepingute suhtes, mille on sõlminud ostjad ja mille eesmärk on võimaldada neil pakkuda Taanis järgmisi paki- ja kulleriteenuseid:
a)
riigisisesed ettevõtetevahelised pakiteenused;
b)
rahvusvahelised ettevõtetevahelised pakiteenused;
c)
riigisisesed konteineris/kaubaalusel saadetiste teenused;
d)
rahvusvahelised konteineris/kaubaalusel saadetiste teenused;
e)
riigisisesed kulleri- ja kiirpostiteenused; ning
f)
rahvusvahelised kulleri- ja kiirpostiteenused.
Artikkel 2
Käesolev otsus põhineb Taani Kuningriigi esitatud teabest nähtunud õiguslikul ja tegelikul situatsioonil novembris ja detsembris 2006. Otsuse võib läbi vaadata, kui olulised muutused tegelikus või õiguslikus situatsioonis põhjustavad olukorra, kus direktiivi 2004/17/EÜ artikli 30 lõike 1 kohaldamise tingimused ei ole enam täidetud.
Artikkel 3
Käesolev otsus on adresseeritud Taani Kuningriigile.
Brüssel, 16. märts 2007

Labels: 4
8
3
12
18